Prasasat ora entek nandang pasusahan, ora suwe nglakoni pakaryan adol rokok, ing sawijining tabrakan sepur ekspres Karyono nemahi pati. Saktilare Karyono, uripe Murni lan anake loro saya kacingkrangan. Gusti Pangeran Maha Adil, sanajan ora mesthi ping telu, saben dina Murni saanake bisa mangan. Nanging ngadhepi riyaya iki, kabutuhan tansaya akeh. Riyaya wingi lan rong taun kepungkur, Murni saanake ora salin panganggo. Mula ditekadi Riyaya taun iki yen bisa arep ngupayakake sandhangan rong pangadeg kanggo anake loro. Dhuwit kasile dadi babu lan buruh umbah-umbah isih durung cukup kanggo tetuku sandhangan mau, mula ing wektu kang kari limang dina ini dheweke gelem tumandang apa bae waton bisa entuk kasil kanggo nukakake sandhangan anake.